Избухва в началото на 1703 г. в Истанбул по ред причини. На първо място, социално-икономическото положение на Османската империя след края на т.нар. Голяма турска война и сключения Карловецки мирен договор е безпрецедентно. Непосредствен повод за започване на въстанието, което като никога избухва в столицата, е постоянното пребиваване на султан Мустафа II в Одрин. За султана излизат слухове, че се бил отдал изключително на пиршества и лов, занемарявайки държавните дела в труден момент. От друга страна, Одрин винаги дотогава е бил само и единствено място за сбор на еничарите и спахиите от войската, но никога столица от времето на превземането на Константинопол. Това обстоятелство налегнало мрачни настроения всред столичното население. В стопански аспект най-засегнато от новото положение се оказало търговско-занаятчийското съсловие. Всички недоволни провидели в личността на шейх юл-исляма Фейзуллах ефенди виновника за новото статукво.